Mgr. **Imrich Žigo** (\* 19. júl 1976, Martin – † 21. február 2022) bol slovenský manažér a komunálny politik. Pôsobil ako viceprimátor aj poslanec mestského zastupiteľstva mesta Martin aj ako poslanec Žilinského samosprávneho kraja.

Životopis
---------

Na Filozofickej fakulte Prešovskej univerzity vyštudoval politológiu a históriu. Po skončení štúdia sa vo svojej profesijnej praxi venoval príprave a implementácii projektov zo štrukturálnych fondov Európskej únie a ďalších finančných zdrojov a mechanizmov.

Pre ZŤS TEES Defence a.s. pracoval v rokoch 1999-2002 v kancelárii generálneho riaditeľa a v rokoch 2002-2007 zakladal a riadil Oddelenie strategického rozvoja Mestského úradu v Martine, ktoré zodpovedalo za realizáciu Programu hospodárskeho a sociálneho rozvoja v meste. Ďalej bol v rokoch 2007-2011 zamestnaný ako projektový manažér mesta Vrútky. V nasledujúcom období, a to v rokoch 2011-2012, pracoval ako riaditeľ Sociálnej poisťovne v Martine. Ďalšou kariérne zaujímavou pozíciou bola pre neho úloha projektového manažéra v Kancelárii európskych a národných projektov pre Jesseniovu lekársku fakultu Univerzity Komenského v Martine.

Úspešné riadenie a implementovanie projektov ho sprevádzalo počas celej doterajšej kariéry. Pre mnohé mestá a obce v regióne Turiec pripravoval projekty, ktoré prispeli k lepšiemu fungovaniu ich činností, a taktiež jedným z nich bol aj projekt pre Slovenskú národnú knižnicu.

Poslancom Žilinského samosprávneho kraja za mesto Martin bol zvolený tri volebné obdobia, v rokoch 2009, 2013 aj 2017.

Mesto Martin zároveň zastupuje ako poslanec Mestského zastupiteľstva od roku 2010 a v predchádzajúcom volebnom období bol tiež predsedom mestskej časti Ľadoveň-Jahodníky-Tomčany. Od roku 2014 bol Imrich Žigo primátorom mesta Martin Andrejom Hrnčiarom vymenovaný do funkcie druhého zástupcu primátora. Svoje mandáty vykonával ako nezávislý kandidát.

S manželkou Danielou mal dcéru Alexandru a Danielku.

Profesionálna kariéra
---------------------

* 1999 – 2002 – ZŤS TEES Defence a.s. Vedúci kancelárie generálneho riaditeľa
* 2002 – 2007 – Mesto Martin, Manažér kvality, Vedúci oddelenia strategického rozvoja
* 2007 – 2010 – Mesto Vrútky, Projektový manažér
* 2011 – 2012 – Sociálna poisťovňa, pobočka Martin, riaditeľ pobočky
* 2012 – 2014 – Univerzita Komenského – Jesseniova lekárska fakulta v Martine, Manažér kvality zodpovedný za zavedenie SMK podľa ISO 9001
* 2015 – 2018 – Mesto Martin, Viceprimátor
* 2009 – 2022 – poslanec Žilinského samosprávneho kraja za okres Martin

Referencie
----------

1. ↑   *Archivovaná kópia* [online]. [Cit. 2016-05-31]. Dostupné online. Archivované 2016-06-10 z originálu.
2. ↑   *Archivovaná kópia* [online]. [Cit. 2016-05-31]. Dostupné online. Archivované 2016-04-14 z originálu.
3. ↑   *Definitívne výsledky hlasovania* [online]. Bratislava: Štatistický úrad SR, [cit. 2022-02-23]. Dostupné online.

Externé odkazy
--------------

* Poslanec zastupiteľstva ŽSK Archivované 2016-04-14 na Wayback Machine
* Občianske združenie Centrum výnimočnosti a zodpovedného podnikania Archivované 2016-06-10 na Wayback Machine
* Životopis na oficiálnej stránke mesta Martin[nefunkčný odkaz]

Autoritné údaje: * SNK: 171746